नायक-नायिका भेद का प्रारंभ नाट्य-शास्त्र के ग्रंथों में हो गया था,लेकिन रीति-काल के कवियों ने यह विषय शृंगार के आलंबन के रूप में ही लिया.शृंगार का स्थाई भाव रति स्त्री-पुरुष के संबंध में ही व्यक्त होता है.इस युग के कवियों ने यौवन और आकर्षणयुक्त स्त्री-पुरुष के प्रेम को ही अभिव्यक्ति दी.इन संबंधों में सामान्य रूप से सामाजिक मर्यादा का ध्यान रखा गया है.केशव ने अपनी रसिक-प्रिया में इस प्रकार की स्त्रियों की सूची दी है जिनके साथ रति-संबंध स्थापित नहीं किया जाना चाहिये (शेष सब के साथ?) .रति-भावना को स्त्री-पुरुष दोनों में समान रूप से स्वीकार किया गया है.वर्णनों में काफ़ी-कुछ वात्स्यायन के काम-सूत्र का आधार लिया गया है. शारीरिक-संरचना और स्वभाव के आधार पर चार प्रकार निर्धारित किये हैं-पद्मिनी ,चित्रिणी शंखिनी और हस्तिनी.स्त्री के नायिका होने का आधार पुरुष के साथ उसका प्रेम-संबंध ही रह गया. यहाँ नायिका की परिस्थिति और व्यवहार पर आधारित भेदोपभेदों की लंबी शृंखला है.